## Naredba o homologaciji vozila u pogledu emisije štetnih spojeva u skladu s gorivom koje koristi motor

### NN 95/1998 (14.7.1998.), Naredba o homologaciji vozila u pogledu emisije štetnih spojeva u skladu s gorivom koje koristi motor

# **DRŽAVNI ZAVOD ZA NORMIZACIJU I MJERITELJSTVO**

Temeljem članka 13 stavak 2., članka 17 stavak 2. i članka 23 stavak
4. Zakona o normizaciji ("Narodne novine" broj 55/96) ravnatelj
Državnog zavoda za normizaciju i mjeriteljstvo donosi

## **NAREDBU**

### **O HOMOLOGACIJI VOZILA U POGLEDU EMISIJE ŠTETNIH SPOJEVA U SKLADU S GORIVOM, KOJE KORISTI MOTOR**

I. OPĆE

1. Vozila kategorija M1 i N1 moraju biti homologirana sukladno ovoj
naredbi.

II. PODRUČJE PRIMJENE

2. Ova naredba odnosi se na:

a. emisiju iz ispušnog sustava i emisiju plinova iz kućišta motora svih
vozila kategorija M1 i N1 s motorom s vanjskim izvorom paljenja, koja upotrebljavaju
gorivo koje sadrži olovo (homologacija tipa A)

b. emisiju iz ispušnog sustava, emisiju plinova iz kućišta motora i
emisiju isparavanjem te trajnost uređaja za kontrolu štetne emisije svih
vozila kategorija M1 i N1 s motorom s vanjskim izvorom paljenja, koja upotrebljavaju
gorivo koje ne sadrži olovo (homologacija tipa B)

c. emisiju iz ispušnog sustava i trajnost uređaja za kontrolu štetne
emisije svih vozila kategorija M1 i N1 s motorom sa samozapaljivanjem goriva,
koja imaju najmanje četiri kotača (homologacija tipa C).

3. Ova naredba ne odnosi se na vozila čija je masa praznog vozila manja
od 400 kg kao i na vozila kod kojih najveća projektirana brzina vožnje
ne prelazi 50 km/h.

4. Na zahtjev proizvođača, homologacija tipa vozila s motorima sa samozapaljivanjem
goriva, sukladno ovoj naredbi, može se proširiti od vozila kategorija M1
i N1, za koja je već dobivena homologacija tipa, na vozila kategorija M2
i N2 ako referentna masa tih vozila ne prelazi 2.840 kg te ako ona zadovoljavaju
uvjete propisane u točki 7 Pravilnika ECE R 83.01.

5. Osnovni postupci mjerenja u Pravilniku ECE R 83.01 preuzeti su iz
ECE pravilnika br. 15, dopunjenog s 04 nizom izmjena i dopuna. To znači
da se za odobravanje homologacije prema ovoj naredbi uvijek mogu koristiti
svi rezultati ispitivanja dobiveni prema ECE pravilniku br. 15, dopunjenog
s 04 nizom izmjena i dopuna.

6. Posebno, za vozila koja su projektirana da koriste gorivo s dodatkom
olova, ECE pravilnik br. 15 dopunjen s 04 nizom izmjena i dopuna i Pravilnik
ECE R 83.01 su istovjetni, tako da homologacija prema ECE pravilnika br.
15 dopunjenog s 04 nizom izmjena i dopuna može se automatski prevesti u
homologaciju A prema točki 9.1.1. ove naredbe.

III. ZAHTJEVI

7. *Općenito*

7.1. Uređaji koji utječu na emisiju plinovitih štetnih spojeva moraju
biti tako zamišljeni, izrađeni i sastavljeni da vozilu pri uobičajenoj
uporabi omogućuju zadovoljavanje odredbi ove naredbe, bez obzira na vibracije
kojima bi mogli biti podvrgnuti. Tehničke mjere koje poduzima proizvođač
moraju biti takve da osiguraju sukladnost s odredbama ove naredbe, tj.
emisija iz ispušnog sustava ili emisija nastala isparavanjem moraju biti
učinkovito ograničene za vrijeme uobičajenog vijeka trajanja vozila i pod
uobičajenim uvjetima uporabe. Smatra se da emisija iz ispušnog sustava
zadovoljava odredbe ako je u skladu s odredbama iz točke 9. Ako se kod
uređaja s katalizatorom upotrebljava osjetilo kisika (lambda sonda), treba
osigurati stehiometrijski odnos goriva i zraka (lambda) i kada se postigne
određena brzina vožnje ili kada se ubrzava. Ipak, povremene promjene navedenog
odnosa su dopuštene ako do promjena dolazi za vrijeme ispitivanja definiranih
u točki 9. ili ako su te promjene potrebne za sigurnu vožnju i za pravilan
rad motora i uređaja koji utječu na emisiju ili ako su te promjene potrebne
za pokretanje hladnog motora.

7.2. Sva vozila opremljena vanjskim izvorom paljenja i napajana gorivom
bez olova trebaju zadovoljiti uvjete iz točke 7.2.1. ili 7.2.2.

7.2.1. Glede točke 7.2.2., ulazni otvor spremnika goriva treba biti
tako konstruiran da onemogući punjenje spremnika uz pomoć uređaja na crpki
za izdavanje goriva čiji je kraj cijevi promjera 23,6 mm ili veći

7.2.2. Točku 7.2.1. ne treba primijeniti na vozilo koje zadovoljava
jedan od ova dva uvjeta:

7.2.2.1. Vozilo je tako konstruirano i izrađeno da niti jedan uređaj
koji kontrolira emisiju plinovitih štetnih spojeva ne može biti izložen
negativnom djelovanju goriva s olovom.

7.2.2.2. Znak za gorivo bez olova, prema ISO 2575: 1982, mora biti jasan
i čitljiv i mora se nalaziti na mjestu koje je odmah vidljivo za osobu
koja puni spremnik s gorivom. Dodatne oznake su dopuštene.

8. *Postupak ispitivanja*

8.1. Vozila s vanjskim izvorom paljenja, osim vozila nabrojanih u točki
9.1.1. (homologacija A) i točke 9.1.2.2. i 9.1.2.3. (homologacija B), trebaju
biti podvrgnuta ovim ispitivanjima:

Tip I (provjera prosječne emisije iz ispušnog sustava nakon pokretanja
hladnog motora)

Tip III (emisija plinova iz kućišta motora)

Tip IV (emisija nastala isparavanjem)

Tip V (trajnost uređaja za kontrolu emisije).

8.2. Vozila s vanjskim izvorom paljenja, osim vozila nabrojanih u točki
9.1.1. (homologacija A) i točke 9.1.2.2. i 9.1.2.3. (homologacija B), trebaju
biti podvrgnuta ovim ispitivanjima:

Tip I (provjera prosječne emisije iz ispušnog sustava nakon pokretanja
hladnog motora)

Tip II (emisija ugljikova monoksida u praznom hodu)

Tip III (emisija plinova iz kućišta motora)

8.3. Vozila sa samozapaljenjem gorive smjese, osim vozila nabrojanih
u točkama 9.1.3.2. i 9.1.3.3. (homologacija C), trebaju biti podvrgnuta
ovim ispitivanjima:

Tip I (provjera prosječne emisije iz ispušnog sustava nakon pokretanja
hladnog motora)

Tip V (trajnost uređaja za kontrolu emisije).

8.4. Vozila sa samozapaljenjem gorive smjese nabrojana u točkama 9.1.3.2.
i 9.1.3.3. (homologacija C) trebaju biti podvrgnuta ovim ispitivanjima:

Tip I (provjera prosječne emisije iz ispušnog sustava nakon pokretanja
hladnog motora - samo plinoviti spojevi).

9. *Opisi ispitivanja*

Rezultirajuće mase emisija plinova i, u slučaju vozila s motorom sa
samozapaljivanjem goriva, mase čestica dobivene kod svakoga ispitivanja
moraju biti manje od dopuštenih granica datih u niže navedenim tablicama
za odgovarajuću kategoriju vozila.

9.1. *Ispitivanje Tip I* (provjera prosječne emisije iz ispušnog
sustava nakon hladnog starta).

9.1.1. *Razina emisije plinovitih štetnih spojeva koja se uobičajeno
zahtijeva od vozila koja upotrebljavaju gorivo s olovom (homologacija A)*

9.1.1.1. Za sva vozila kategorije M1 s motorom s vanjskim izvorom paljenja,
koja upotrebljavaju gorivo s olovom, dopuštene granice u ovisnosti o referentnoj
masi su:

|  |  |  |
| --- | --- | --- |
| Referentna masa       (Rm) (kg) | Ugljkov monoksid       L1 (g/testu) | Ugljikovodici i dušikovi        oksidi zajedno   L2 (g/testu) |
| Rm<1020   1020<Rm<1250  1250<Rm<1470  1470<Rm<1700   1700<Rm<1930  1930<Rm<2150        2150<Rm | 58   67  76  84   93  101   110 | 19     20,5  22     23,5   25      26,5  28 |

9.1.1.2. Za sva vozila kategorije N1 s motorom s vanjskim izvorom paljenja,
koja upotrebljavaju gorivo s olovom, dopuštene granice su navedene u točki
9.1.1.1. Kod ovih vozila dopuštene granice ugljikovodika i dušikovih oksida
zajedno (L2) treba množiti faktorom 1,25.

9.1.2. *Razina emisije plinovitih štetnih spojeva koja se uobičajeno
zahtijeva kod vozila koja upotrebljavaju gorivo bez olova (homologacija
B)*

9.1.2.1. Za sva vozila s motorom s vanjskim izvorom paljenja, koja upotrebljavaju
gorivo bez olova, granice (osim navedenih u točki 9.1.2.2.) trebaju biti:

|  |  |
| --- | --- |
| Masa ugljikova        monoksida  L1 (g/km) ) | Ukupna masa ugljikovodika i           dušikovih oksida  L2 (g/km |
| 2,72 | 0,97 |

9.1.2.2. Za vozila kategorije M1 s motorom s vanjskim izvorom paljenja,
koja upotrebljavaju gorivo s olovom, kao što su:

terenska vozila (prema definiciji u točki 1 dodatka 10 Pravilniku ECE
R 83.01)

vozila s najvećom masom većom od 2,5 tona

vozila za prijevoz više od šest putnika uključujući i vozača

treba primijeniti granice navedene u tabeli u točki 9.1.1.1. ove naredbe.

9.1.2.3. Za vozila kategorije M1 s motorom s vanjskim izvorom paljenja
koja upotrebljavaju gorivo s olovom, granice su navedene u tabeli u točki
9.1.1.1. ove naredbe.

9.1.3.*Razina emisije plinovitih štetnih spojeva koja se uobičajeno
zahtijeva od vozila koja upotrebljavaju Diesel gorivo (homologacija C)*

9.1.3.1. Za sva vozila kategorije M1 s motorom sa samozapaljenjem goriva,
koja upotrebljavaju Diesel gorivo, (osim vozila definiranih u točki 9.1.3.2.)
dopuštene granice su:

|  |  |  |
| --- | --- | --- |
| Masa ugljikova        monoksida | Ukupna masa       ugljikovodika i dušikovih       oksida | Masa čestica |
| L1 (g/km) | L2 (g/km) | L4 (g/km) |
| 2,72 | 0,97 | 0,14 |

9.1.3.2. Za vozila kategorije M1 s motorom sa samozapaljivanjem goriva,
koja upotrebljavaju Diesel gorivo, kao što su:

terenska vozila (prema definiciji u točki 1 dodatka 10 Pravilniku ECE
R 83.01)

vozila s najvećom masom većom od 2,5 tona

vozila za prijevoz više od šest putnika uključujući i vozača

treba primijeniti granice navedene u tabeli u točki 9.1.1.1. ove naredbe

9.1.3.3. Za vozila kategorije N1 s motorom sa samozapaljivanjem goriva,
koja upotrebljavaju Diesel gorivo granice nisu dane u tabeli u točki 9.1.1.1.
ove naredbe.

9.1.4. *Ispitivanje Tip II* (emisija ugljikova monoksida u praznom
hodu)

9.1.4.1. S iznimkom vozila s motorom sa samozapaljivanjem goriva, ovo
ispitivanje treba provesti na vozilima navedenim u točkama 9.1.1.1. i 9.1.1.2.
(homologacija A) i 9.1.2.2. i 9.1.2.3. (homologacija B).

9.1.4.2. Ako se ispitivanje provodi pod uvjetima navedenim u dodatku
5 Pravilniku ECE R 83.01, obujamski sadržaj ugljikova monoksida u ispušnom
plinu ne smije prijeći 3,5% kada motor radi u praznom hodu, namješten uz
uvjete za ispitivanje Tip I, (homologacija A) te ne smije prijeći 4,5%
unutar granica namještenosti navedenih u dodatku 5 Pravilniku ECE R 83.01.

9.1.4.3. Sukladnost s gore iznesenim zahtjevom treba provjeriti ispitivanjem
prema proceduri opisanoj o dodatku 5 Pravilniku ECE R 83.01.

9.1.5. *Ispitivanje Tip III* (provjera emisije iz kućišta motora)

9.1.5.1. Ovo ispitivanje treba provesti na svim vozilima navedenim u
točkama 2. do 5. ove naredbe, osim na onima s motorom sa samozapaljenjem
goriva.

9.1.5.2. Kada se ispitivanje provodi u skladu s uvjetima navedenim u
dodatku 6. Pravilniku ECE R 83.01, sustav ventilacije kućišta motora ne
smije dopustiti emisiju plinova iz kućišta u atmosferu.

9.1.5.3. Sukladnost s gore iznesenim zahtjevom treba provjeriti ispitivanjem
prema proceduri opisanoj u dodatku 6 Pravilniku ECE R 83.01.

9.1.6. *Ispitivanje Tip IV* (određivanje emisije isparavanjem)

9.1.6.1. Ovo ispitivanje treba provesti na svim vozilima navedenim u
točkama 1. do 5. ove naredbe, osim na onima s motorom sa samozapaljenjem
goriva i na vozilima navedenim u točkama 9.1.1.1. i 9.1.1.2. (homologacija
A) i točkama 9.1.2.2. i 9.1.2.3. (homologacija B).

9.1.6.2. Kada se ispitivanje provodi u skladu s uvjetima navedenim u
dodatku 7 Pravilniku ECE R 83.01 emisija isparavanjem treba biti manja
od 2g/testu.

9.1.7. *Ispitivanje Tip V* (trajnost uređaja za kontrolu emisije)

9.1.7.1. Ovo ispitivanje treba provesti na svim vozilima navedenim u
točkama 2. do 5. ove naredbe, s iznimkom vozila navedenih u točkama 9.1.1.1.
i 9.1.1.2. (homologacija A), točkama 9.1.2.2. i 9.1.2.3. (homologacija
B) i točkama 9.1.3.2. i 9.1.3.3. (homologacija C). Ispitivanje predstavlja
test izdržljivosti od 80.000 km vožnje sukladno programu opisanom u dodatku
8 Pravilniku ECE R 83.01 na stazi za ispitivanje, na cesti ili na ispitnim
valjcima.

9.1.7.2. Usprkos zahtjeva iz točke 9.1.7.1., proizvođač može odabrati
uporabu faktora starenja prema sljedećoj tablici, kao drugu mogućnost,
umjesto ispitivanja prema točki 9.1.7.1.

|  |  |  |  |
| --- | --- | --- | --- |
| Kategorija  motora | Faktor starenja | | |
| CO | HC+NOx | Čestice |
| S vanjskim izvorom paljenja  Sa samozapaljenjem | 1,2  1,1 | 1,2   1,0 | -   1,2 |

IV. ISPITIVANJE VOZILA

10. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 83 Ekonomskog povjerenstva
Ujedinjenih naroda za Europu, s izmjenama i dopunama koje su stupile na
snagu zaključno 30. studenoga 1992.1,
koji je dodatak Ženevskom sporazumu iz 1958. o prihvaćanju jednakih uvjeta
za homologaciju i uzajamno priznavanje homologacije opreme i dijelova motornih
vozila (u daljnjem tekstu: ECE R 83.01).

11. Pravilnik ECE R 83.01 u izvorniku dostupan je u Normoteci Državnog
zavoda za normizaciju i mjeriteljstvo.

V. HOMOLOGACIJA VOZILA

12. Državni zavod za normizaciju i mjeriteljstvo vrši homologaciju vozila
u smislu ove naredbe prema Pravilniku ECE R 83.01.

VI. PROVJERA SUKLADNOSTI

13. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VII. PRIMJENA

14. Pravilnik br. 15 "Sukladni propisi koji se odnose na homologaciju
vozila opremljenih motorima s paljenjem s pomoću svjećica s obzirom na
emisiju zagađujućih plinova iz motora" ("Narodne novine"
br. 53/91) prestaje važiti danom stupanja na snagu ove naredbe za sva nova
vozila koja se prvi put registriraju u Republici Hrvatskoj i od 1. travnja
2000. godine ako su rabljena.

15. Ova naredba stupa na snagu osmog dana nakon objave u "Narodnim
novinama", a primjenjivat će se:

- za sva nova vozila koja se prvi put registriraju u Republici Hrvatskoj
danom stupanja na snagu ove naredbe

- od 1. travnja 2000. godine, za sva vozila koja se prvi put registriraju
u Republici Hrvatskoj.

Klasa: 011-02/98-02/14
Urbroj: 558-04/7-98-1
Zagreb, 15. svibnja 1998.

Ravnatelj
Državnog zavoda za normizaciju i mjeriteljstvo
**dr. sc. Jakša Topić, dipl. ing.,** v. r.

\_\_\_\_\_\_\_\_
1 ECE dokumenti u kojima je objavljen tekst pravilnika:

E/ECE/324 - E/ECE/TRANS/505Rev.1/Ad.82/Rev. 1 (Preradba 1, stupila na
snagu 30. prosinca 1992.)

E/ECE/324 - E/ECE/TRANS/505Rev. 1/Ad.82./Rev.1/Corr.1 (Ispravak)

E/ECE/324 - E/ECE/TRANS/505Rev. 1/Ad.82/Rev.1/Corr.2 (Ispravak 2, stupio
na snagu 1. srpnja 1994.)

Naredba, NN 95/1998-1321
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)